Hof sê vandag oor NkandlaPres. Jacob Zuma se privaat woning in Nkandla, KwaZulu-Natal Foto: @power987news, Twitter Die konstitusionele hof lewer vandag uitspraak in die Nkandla-saak waartydens pres. Jacob Zuma ter elfder ure aangebied het om ŉ gedeelte van die staatsgeld terug te betaal wat aan sy privaat woning bestee is. Die senior registrateursklerk by die konstitusionele hof het ŉ brief aan die partye in die saak gestuur, die Demokratiese Alliansie en die Ekonomiese Vryheidsvegters teen Zuma, om te sê dat die uitspraak om 10:00 gelewer word. Thuli Madonsela, Openbare Beskermer, het bevind dat luukshede op staatsonkoste bygevoeg is tot die eiendom, soos ŉ swembad, hoenderhok, beeskraal en amfiteater, en dat dit nie as bykomende veiligheidskenmerke beskou kan word nie. Sy het Zuma aangesê om ŉ redelike gedeelte van die R216 miljoen terug te betaal. Zuma het meer as ŉ jaar lank geweier om die geld terug te betaal, en die EFF en DA het hom en Baleka Mbete, speaker van die parlement, hof toe gesleep. Lees alle vorige berigte oor Nkandla op Maroela Media.